আইটিআই ছাত্র কৌশিক পুরকাইতকে মারধরের সময় তৃণমূলনেতা তাপস মল্লিক হাজির ছিল বলে নিশ্চিত সিআইডি। প্রত্যক্ষদর্শীদের বয়ান এবং পুলিশের কাছে দায়ের হওয়া অভিযোগ খতিয়ে দেখেই তদন্তকারীরা এ সম্পর্কে নিঃসন্দেহ হয়েছেন বলে জানিয়েছেন এক সিআইডি কর্তা।
জিজ্ঞাসাবাদের জন্য রবিবার দুপুরে তাপসকে ভবানী ভবনে নিয়ে যাওয়া হয়। পুলিশ ভ্যান থেকে নামার সময় নিজেকে নির্দোষ বলে দাবি করে এই তৃণমূলনেতা। তার অভিযোগ, তাকে ফাঁসানো হয়েছে। এদিন রাতে তাপসকে একপ্রস্থ জেরা করেন সিআইডি’র অফিসারেরা। আজ, সোমবার সিআইডি’র এডিজি বা আইজি পদমর্যাদার কর্তারা ছাত্র খুনের ঘটনায় মূল অভিযুক্ত তাপসকে জেরা করতে পারেন বলে ওই সংস্থাসূত্রের খবর। তদন্তকারীদের একাংশের অনুমান, সিআইডি’র শীর্ষকর্তারা জেরা করলে তাপসের উপর মানসিক চাপ তৈরি হবে। সে কারণেই তাকে ভবানী ভবনে নিয়ে যাওয়া হয়েছে। 
এক সিআইডি আধিকারিক বলেন, ‘‘ঘটনায় প্রত্যক্ষদর্শীরা আমাদের যা জানিয়েছেন, তার সঙ্গে পুলিশে দায়ের হওয়া অভিযোগ মিলে যাচ্ছে। তাপসের উপস্থিতিতেই যে ওই ঘটনা ঘটেছিল, সে সম্পর্কে আমরা নিশ্চিত।’’ এই তৃণমূলনেতা অবশ্য সিআইডি’র কাছে দাবি করেছে, কৌশিককে মারধরের সময় সে ঘটনাস্থলে ছিল না। মারধরের খবর পেয়ে ঘটনাস্থলে পৌঁছে কৌশিককে হাসপাতালে নিয়ে যাওয়ার ব্যবস্থা করেছিল। ওই সিআইডি কর্তা এ-ও বলেন, ‘‘প্রত্যক্ষদর্শীরা থানায় গিয়ে    বয়ান দিতে ভয় পাচ্ছেন। ভবানী ভবনে এসে তাঁরা যাতে নির্ভয়ে বয়ান দিতে পারেন, তার ব্যবস্থা করা  হবে। তাঁদের কয়েকজনকে সাক্ষীও করা হবে।’’ 
কৌশিক খুনের ঘটনায় মোট আটজনের বিরুদ্ধে অভিযোগ দায়ের করা হয়েছিল। তাপস এবং তার শাগরেদ বিল্লু ছাড়া বাকিদের সন্ধান এদিনও পায়নি সিআইডি। তদন্তকারীদের অনুমান, তাপসকে জেরা করলেই বাকি অভিযুক্তদের গ্রেফতার করা যাবে।
স্থানীয় সূত্রের খবর, তাপস এলাকায় প্রভাবশালী হওয়ায় ডায়মন্ড হারবার থানায় তার ‘লোকজন’ রয়েছে। তাই স্থানীয় পুলিশের উপর কোনও আস্থা নেই কৌশিকের পরিবার এবং স্থানীয় বাসিন্দাদের। কৌশিকের বাড়িতে এদিন যান চিত্রশিল্পী সমীর আইচ এবং কামদুনির দুই প্রতিবাদী মৌসুমী কয়াল ও টুম্পা কয়াল। রাজ্য সরকার ছাত্র হত্যার তদন্তভার সিআইডি’র হাতে দিলেও কৌশিকের পরিবারের সদস্যেরা জানিয়েছেন, পুলিশের উপর তাঁদের কোনও আস্থা নেই। এদিন আইনজীবী জয়ন্তনারায়ণ চট্টোপাধ্যায় এবং শীর্ষেন্দু সিংহরায় কৌশিকের বাড়ি গিয়েছিলেন। নিখরচায় তাঁরা ওই পরিবারের হয়ে আইনি লড়াই লড়বেন বলে আশ্বাস দিয়েছেন। কৌশিকের স্মরণে এদিন ডায়মন্ড হারবারে একটি মৌন মিছিলে হাঁটেন সুপ্রিম কোর্টের অবসরপ্রাপ্ত বিচারপতি অশোক গঙ্গোপাধ্যায়, অভিনেত্রী পাপিয়া অধিকারী-সহ বিশিষ্টজনেদের একাংশ। পুলিশের নিষ্ক্রিয়তার সুযোগে কৌশিক-হত্যায় অভিযুক্তেরা পালিয়েছে বলে তাঁরা অভিযোগ করেন। ডায়মন্ড হারবার বাসস্ট্যান্ডে একটি প্রতিবাদসভায়ও তাঁরা উপস্থিত ছিলেন।